חודש לפני אירוויזיון 2019, נחשפו היום (ב') פרטים נוספים על התוכנית האומנותית במהלך שידורי חצאי הגמר והגמר. גל מכירת הכרטיסים השני יחל מחר (ג') בשעה שש בערב. כרטיסים לחזרות יעלו החל מ-200 שקלים, ובתוך כך ייפתחו למכירה כרטיסים נוספים לגמר.

במסיבת העיתונאים סיפר הבמאי והעורך הראשי של האירוויזיון, יובל כהן, שגל גדות תיקח חלק בגמר - ותעשה זאת בהתנדבות. עוד לא ידוע האם מדובר בקטע מוקלט או בנוכחות חיה של גדות על הבמה. כזכור, בחודש מאי אשתקד גל גדות קיבלה פנייה רשמית להנחות את האירוויזיון, וסירבה.

עוד נחשף כי נטע ברזילי תבצע בחצי הגמר הראשון את השיר Toy בגרסה מחודשת, ותופיע גם בגמר עצמו עם שיר חדש שצפוי לצאת בסוף החודש. גם עידן רייכל יופיע בגמר, בביצוע מיוחד עם 26 המתמודדים שצלחו את חצאי הגמר.

זוכת אירוויזיון 1998 דנה אינטרנשיונל, תופיע בחצי הגמר ובגמר, ואילו להקת שלווה תופיע בחצי הגמר השני עם השיר Million Dreams. זוכי התחרות האירופית בשנים האחרונות יופיעו אף הם, וכל אחד יבצע שיר של הזוכה בשנה שאחריו. כך נקבל את קונצ'יטה וורסט מאוסטריה, הזוכה לשנת 2014, עם ביצוע לשיר Heros של מונס סלמרלוב משוודיה (הזוכה בשנת 2015). עוד יופיעו: אלני פוריירה שהגיעה למקום השני בשנה שעברה וורקה סרדוצ'קה מאוקראינה, שהגיעה למקום השני ב-2007. לפי כהן, כל המופיעים יתאחדו בסוף לשירת "הללויה", יחד עם גלי עטרי, שזכתה בתחרות עם להקת "חלב ודבש" בשנת 1979.

לטענת גורמים בהפקה, ההופעה של מדונה באירוויזיון לא הוצגה כי החוזה עימה טרם נחתם באופן רשמי, למרות ההודעה של נציגי מדונה בישראל, לייב ניישן והמיליארדר סילבן אדמס.

גל גדות (צילום: AP)

לאור הסלוגן של האירוויזיון השנה, Dare To Dream, עם הקונספט של "להעז", הזמרים שילבו גם ריקוד בצילומי הגלויות של המדינות. בכל גלויה נראה את הזמר הנבחר של המדינה רוקד בסגנון אחר.

שידור גמר האירוויזיון יחל בישראל בשעה 21:40 באופן חריג, לאחר שאיגוד השידור האירופי העניק לערוץ כאן אישור מיוחד לכך. את המשדר תפתח ירדנה ארזי, 40 שנה אחרי שהנחתה את האירוויזיון הראשון שהתקיים בירושלים ב- 1979. את חלוקת הניקוד של השופטים צפוי לסגור הזמר יזהר כהן, מחווה לישראלי הראשון שזכה באירוויזיון.

בסיבוב השני מחירי הכרטיסים יתחילו ב-200 שקלים

קצת על המתחם עצמו: האירוויזיון ישודר משני ביתנים שונים (מופע מרכזי וגרין רום), ביתן 1 ו-2 שחוברו במנהרה זמנית. מאחורי הבמה המרכזית יהיו 12 מסכי לד מסתובבים - סימן ל-12 השבטים שמרכיבים את עם ישראל.

עוד אמר כהן כי "בשבילנו כל שלושת המופעים הם מופעי גמר, אנחנו מסתכלים עליהם בצורה שווה. על המנחים: אין הפרדה, גרין רום ובמה זו במה אחת, הצופים לא ירגישו הפרדה".

כפר האירוויזיון

כפר האירוויזיון, המיועד לקהל הרחב שלא הצליח להשיג כרטיסים, ימוקם בפארק צ’ארלס קלור וצפוי לפעול מדי יום עד השעה 1 בלילה.